钦定古今图书集成/明伦汇编/氏族典/第490卷 > 《廖用贤尚友录》 > 向锦
## 钦定古今图书集成/明伦汇编/氏族典/第490卷 > 《廖用贤尚友录》 > 向锦

按《万姓统谱》：“锦字中美，慈谿人。弘治进士，除东流令，
擢凤阳同知。值岁大祲，侍郎王琼承命赈济，按籍给
散，惟土著者得食，流民多莩死。锦怜之，白于王，计口
给食，数万人无一哗者。王特疏荐之，升南京礼曹，出
为廉州知府。安南夷黎饭因国乱，胁居民百馀越屯
廉界中。钦州以获寇，申御史方伟其功，夷皆论死。锦”
审之，皆携老幼提筐床蓝缕，无一兵仗。力争于御史，
以为夷人越界，罪止首恶，馀宜遣还。御史衔之，竟免
归。合浦产珍珠，采取费钜万缗，一无所私，行装萧然。
锦博学强记，为诗逼盛唐。有《寓廉集》《左氏咏和梅百
韵》。